Vyf nuwe appèlregters aangewys(Foto: pixabay) Pres. Cyril Ramaphosa het vyf nuwe regters vir die appèlhof bekend gemaak. “Die aanstellings, van wie drie vroue is, weerspieël die regering se verbintenis tot die deurlopende transformasie van die regbank,” het Ramaphosa in ŉ verklaring gesê. Die presidensie sê die aanstellings is gedoen ná aanbevelings deur die Regterlike Dienskommissie. Dit is ook in ooreenstemming met grondwetlike voorskrifte. Ramaphosa het Daniel Vuminkosi Dlodlo, Caroline Elizabeth Heaton Nicholls, Fikile Eunice Mokgohloa, Yvonne Thokozile Mbatha, en Clive Michael Plasket as appèlhofregters aangewys. Ramaphosa het regter Xola Mlungisi Petse terselfdertyd as adjunkregterpresident van die appèlhof aangewys. “Die president wens al die regters sterkte toe in hulle nuwe poste,” lui die verklaring.